wickkiey/tamil-wikipedia-markdown huggingface dataset:
# குகை நமசிவாயர்



**குகை நமசிவாயர்** 16-ஆம் நூற்றாண்டில் திருவண்ணாமலையில் வாழ்ந்த சித்தர்களில் ஒருவராவார். இவர் ஆந்திரத்தின் பகுதியில் பிறந்தவர், அண்ணாமலையாரின் அழைப்பினை ஏற்று திருவண்ணாமலைக்கு வந்தார். அங்குப் பல்வேறு அற்புதங்களை நிகழ்த்தினார். இவருடைய சீடர்களில் குரு நமச்சிவாயர் மற்றும் விருபாட்சித் தேவர் ஆகியோர் குறிப்பிடத்தக்கவர்கள்.  

இவர் அண்ணாமலையில் பல்வேறு இடங்களில் மாறி மாறி தங்கியதாகவும், இறுதியாக அண்ணாமலையாரே தன்னுடைய மலையில் ஒரு குகையில் தங்கிக் கொள்ளுமாறு கூறக் குகையில் தங்கியதால் குகை நமச்சிவாயர் என்று அழைக்கப்படுகிறார். இவருடைய ஜீவ சமாதி அண்ணாமலையில் உள்ளது.  

## இளமையும் வாழ்வும்

நமச்சிவாயர், ஆந்திர மாநிலம் ஸ்ரீசைலம் எனும் பகுதியில் பிறந்தவராவார். இவர் லிங்காயதம் எனும் சைவ பரம்பரையில், கன்னடத்தினைத் தாய்மொழியாகக் கொண்டிருந்தார். நமச்சிவாயரின் கனவில் அண்ணாமலையார் வந்து தென்திசைக்கு வரும்படி கோரினார். இதனால் நமச்சிவாயர் தன் முந்நூறு சீடர்களுடன் தெற்கு நோக்கி வந்தார்.  

அவ்வாறு வரும் வழியில் திருமண வீட்டில் எரிந்த பொருளை மீட்டுதருதல், சிவனுக்குச் சூட்டிய மலர் மாலையைத் தன் கழுத்தில் விழும்படி செய்தல் போன்ற பல்வேறு அற்புதங்களைச் செய்து வந்தார்.  

## திருவண்ணாமலைக்கு வருதல்
திருவண்ணாமலைக்குச் சீடர்களுடன் வந்த நமசிவாயர், அண்ணாமலையார் கோயிலிலுக்குள் சென்று அங்குள்ள அண்ணாமலையாரை வணங்காமல் இருந்தார். இதனைக் கண்டு சிவாக்கிர யோகி நமச்சிவாயரைப் பிரம்பால் அடித்தார். நமசிவாயர், சிவாக்கிர யோகியைத் தன் குருவாக ஏற்றுக் கொண்டு, அவரைக் காணும் பொழுதெல்லாம் அன்பை வெளிப்படுத்தினார்.  

திருவண்ணாமலையில் ஒரு குகையில் நமச்சிவாயர் தங்கினார். இதனால் நமச்சிவாயரைக் குகை நமச்சிவாயர் என்று மக்கள் அழைக்கத் தொடங்கினார்கள். தானும் தன் சீடர்களும் குளிக்க நான்கு குளங்களை நமச்சிவாயர் வெட்டினார். இதனைத் திருமுலைப்பால் தீர்த்தம், அருட்பால் தீர்த்தம், சங்கு தீர்த்தம், பாதத்தீர்த்தம் என்று அழைக்கிறார்கள்.  

திருவண்ணாமலையிலிருந்த ஓர் ஆல மரத்தில் ஊஞ்சல் கட்டி இவர் தவம் இருந்தார் எனச் சிலர் கூறுகின்றனர்.  

## ஜீவ சமாதி
குகை நமச்சிவாயரின் அண்ணாமலையார் ஆலயத்தின் பின்புற கோபுரமான பேய் கோபுத்திற்கு அருகே, ஐந்து நிமிடத் தூரத்தில் மலையேறினால் குகை நமச்சிவாயரின் ஜீவ சமாதி ஆலயத்தினை அடையலாம்.  

## சீடர்கள்

குகை நமச்சிவாயர் முந்நூறு சீடர்களைக் கொண்டிருந்ததாகக் கூறப்படுகிறது. இவர்களில் **விருபாட்சித் தேவர்** மற்றும் **குரு** **நமசிவாயர்** ஆகியோர் மிக முக்கியமானவர்களாவார்கள். இவர் தமது சீடரான குரு நமச்சிவாயருக்குப் பெயர் சூட்டித் தில்லையில் திருப்பணி செய்யுமாறு அனுப்பிவைத்தார்.
# வாழையிலைச் சோறு கறி



வாழையிலையில் சோறையும், பல்வேறு கறிகளையும் பரிமாறி உண்பது **வாழையிலைச் சோறு கறி** அல்லது **வாழையிலைச் சாப்பாடு** ஆகும். இது தென்னிந்திய, ஈழத்து முதன்மை உணவு வகைகளில் ஒன்றாகும். விருந்துகளின் போது இவ்வாறு சிறப்பாகப் பரிமாறாப்படும். வாழையிலை உணவை இடுவதற்குப் பயன்படுத்தப்படுகிறதே தவிர அது உண்ணப்படுவதில்லை.  

## பொதுவாக வழங்கப்படும் கறிகள்
- பருப்புக் கறி
- வறை (கோவா, கரட், முருங்கை, பல வகை)
- கீரைக் கறி (பல வகை)
- குழம்பு (கத்தரி/வெண்டை/முருங்கை)
- பிரட்டல் (பயற்றங்காய், உருழைக்கிழங்கு)
- பால் கறி (பூசணி, மரவெள்ளி, பீட்ரூட், அவரை)
- மீன் கறி, இறைச்சிக் கறி
- பொரியல் (மிளகாய், வாழைக்காய்
- அப்பளம்
- ஊறுகாய்
- வடகம்
- இரசம்
- தயிர்

## வெளி நாடுகளில் பரவல்
தமிழர்களும், தென்னிந்தியர்களும் அதிகம் வாழும் மலேசியா, சிங்கப்பூர், கனடா, ஐக்கிய இராஜ்ஜியம், பிரான்சு போன்ற நாடுகளிலும் வாழையிலைச் சாப்பாடு தென்னிந்தியர்கள் அல்லாதவர்களிடமும் விரிவாகப் பரவி வருகிறது. மேற்குநாடுகளில் ஒப்பீட்டளவில் குறைந்த விலைக்கு பல் வகையான அதிக உணவு கிடைப்பதாலும் பலர் இதனை விரும்புகின்றனர்.
# திருச்செந்தூர் நாழிக்கிணறு


திருச்செந்தூர் நாழிக்கிணறு என்பது தமிழகத்திலுள்ள மிகவும் புண்ணியமான தீர்த்தம் ஆகும்.இது தூத்துக்குடி மாவட்டம் திருச்செந்தூரிலுள்ளது.இது திருச்செந்தூர் சுப்பிரமணியசுவாமி கோயிலில் அமைந்துள்ள தீர்த்தங்களுள் ஒன்றாகும்.இந்த தீர்த்தத்தில் ஆண்டுதோறும் இலட்சக்கணக்கானோர் நீராடுகின்றனர்.  

## இருப்பிடம்
தூத்துக்குடியிலிருந்து தெற்கே 37 கி.மீ தொலைவிலும்,மதுரையிலிருந்து 180 கி.மீ தொலைவிலும் திருநெல்வேலியிலிருந்து 60 கி.மீ தொலைவிலும் அமைந்துள்ளது.திருச்செந்தூர் சுப்பிரமணியசுவாமி கோயிலில் தெற்கே வங்காள விரிகுடா கடற்கரையில் அமைந்துள்ளது.  
## தோற்றக் கதை
சூரபதுமன் என்ற அசுரனை அழிப்பதற்காக முருகப்பெருமான் தன் படைகளுடன் திருச்செந்தூரில் முகாமிட்டு இருந்தார்.அப்பொழுது படைவீரர்களின் தாகத்தினை தீர்ப்பதற்காக தன் வேலினால் இந்த கிணற்றை உருவாக்கியதாக புராணங்கள் கூறுகின்றன்.  
## சிறப்பு
இந்த தீர்த்தம் கடலுக்கு மிக அருகில் இருந்தாலும் இதன் நீர் இனிப்பு சுவை கொண்டுள்ளது.மேலும் இது அள்ள அள்ள குறையாத நீர்நிலையாகவும் திகழ்கிறது.  

## அறிவியல் விளக்கம்
கடற்கரையின் நிலப்பரப்பிற்கு அடியிலுள்ள நீர் கடல் மண்ணிணால் வடிகட்டப்பட்டு உவர்ப்பு நீங்கி இனிப்பு சுவையுடன் உருவெடுக்கிறது.
# திருவருணைத் தனிவெண்பா

**திருவருணைத் தனிவெண்பா** என்றும் **தனிவெண்பாமாலை** என்றும் வழங்கப்படும் தமிழ் நூல் 16 ஆம் நூற்றாண்டில் வாழ்ந்த குகை நமச்சிவாயர் இயற்றிய நூல்களில் ஒன்று. அருணை என்பது அண்ணாமலை என்னும் திருவண்ணாமலை.  

## பாடல் - எடுத்துக்காட்டு
(பொருள் நோக்கில் சொற்பிரிப்பு செய்யப்பட்டுள்ளது.)  

1  
:வீடு தரும் சோணகிரி வித்தகனார் சத்தியுடன்  
:நீடு தேர் ஏறி அவர் நிற்கின்றார் - ஓடு  
:வடம் பிடிக்க வாருங்கள் வந்தவர்க்கு முத்தி  
:இடம் கிடைக்கும் பாருங்கள் இன்று.  
இந்தப் பாடல் பிற்காலத்தில் பிள்ளைப் பெருமாள் ஐயங்கார் பாடிய பாடலோடு ஒப்புநோக்கத் தக்கது.  

2  
:மானமிலி பொய்யன் மனங்கள் இலாத புத்தி  
:ஈனன் இவன் என்றும் இகழாதே - ஞான  
:உருவே அருணகிரி ஓம் நமசிவாய  
:குருவே எனை ஆண்டு கொள்.  

## அடிக்குறிப்பு
# அதியமான் தகடூர் பொருது வீழ்ந்த எழினி

**அதியமான் தகடூர் பொருது வீழ்ந்த எழினி** என்பவன் ஒரு சங்ககால அரசன். இவனை பற்றி ஆய்வாளர்களிடம் பல்வேறு பட்ட கருத்துகள் வழங்குகின்றன. சில ஆய்வாளர்கள் அதியமான் தகடூர் பொருது வீழ்ந்த எழினியும் அதியமான் பொகுட்டெழினியும் ஒருவர் என்பர். சிலர் அதியமான் தகடூர் பொருது வீழ்ந்த எழினி பொகுட்டெழினியின் தந்தையான அதியமான் நெடுமான் அஞ்சிக்கு முற்பட்டவன் என்றும் கூறுவர்.  

## அதியமான் நெடுமான் அஞ்சியின் தந்தை
பாட்டனின் பெயரையே பேரனுக்கும் வைக்கும் பழக்கம் தமிழருக்கு உண்டு என்பதால் *அதியமான் எழினியின் பேரனே அதியமான் பொகுட்டெழினி* என்பார் ஔவை துரைசாமி. இவர் கூறியுள்ள முறையின் படி பின்வருமாறு அதியமான் வம்சம் அமைகிறது.  

1. அதியமான் தகடூர் பொருது வீழ்ந்த எழினி
1. அதியமான் நெடுமான் அஞ்சி
1. அதியமான் பொகுட்டெழினி

## தலையாலங்கானத்துச் செருவென்ற நெடுஞ்செழியனிடம் போரிட்ட எழினி
செழியன் தன்னிடம் தலையானங்கானத்தில் போரிட்ட எழுவரையும் அவர்களின் ஊரிற்கே விரட்டிச் சென்று போரிட்டு வென்றான் என்பது சங்கப்பாடல்கள் தரும் செய்தி. அந்த எழுவருள் எழினி என்பானும் ஒருவன். அதனால் அதியமான் தகடூர் பொருது வீழ்ந்த எழினியும் இந்த எழினியும் ஒருவனே என்று முடிக்க துணிவர் சில ஆய்வாளர்கள்.  
## மேற்கோள்களும் குறிப்புகளும்
# கள்ளர் வெட்டுத் திருவிழா

**கள்ளர் வெட்டுத் திருவிழா** என்பது தென்தமிழகத்தின் திருநெல்வேலி மற்றும் தூத்துக்குடி மாவட்டத்தின் புகழ் பெற்ற விழாவாகும். இந்த திருவிழாவைக் காண ஆண்டுதோறும் ஆயிரக்கணக்கில் தேரிக்குடியிருப்பு அருகேயுள்ள குதிரைமொழி கிராமத்திலுள்ள கற்குவேல் ஐயனார் கோவிலில் கூடுகிறார்கள். இந்தத் திருவிழாவானது தூத்துக்குடி மாவட்டம் குதிரைமொழியில், ஆண்டு தோறும் கார்த்திகை மாதம் முப்பதாவது நாள் நடைபெற்று வருகிறது. திருவிழா கார்த்திகை மாதம் முதல் நாள் தொடங்கி 28ம் நாள் திருநெல்வேலி பாளையங்கோட்டை ‌இடையர் இனத்தைச் சேர்ந்த மாலையம்மன் ஐவராசா குடும்பத்தினா் நடத்தும் மாலையம்மன் ஐவராசா பூசையுடன் தொடங்கி கள்ளர் வெட்டு முடிந்த மறுநாள் திருநெல்வேலி தச்சநல்லுார் இடையர் இனத்தைச் சேர்ந்த முன்னடி பட்டறைதாரர் நடத்தும் படப்பூசையுடன் முடிவடைகிறது.  

## வரலாறு

பாண்டிய மன்னனிடம் கைகட்டி மனித உருவில் சேவகம் பார்த்தவர்தான் இந்த கற்குவேல் ஐயனார் என்கிறது புராணம். ஐயானாரின் ஆளுகைப் பகுதிக்குள் நுழைந்து பொருட்களைத் திருடிச் சென்ற திருடனான கள்வரை ஐயனாரின் படைத்தளபதியான வன்னியராஜா வெட்டும் நிகழ்ச்சிதான் கள்ளர்வெட்டு.  

வருடந்தோறும் அய்யனாருக்கு அருகில் கோயில் கொண்டுள்ள பேச்சியம்மனுக்கு திருவிழா எடுப்பது பூசாரிகளின் வழக்கம். ஒருநாள் திருவிழா நடத்தி முடித்துவிட்டு இரவானதும் பூசாரிகள் ஊருக்குள் திரும்பிவிட்டனர். இரவு நேரத்தில் பேச்சியம்மன் கோயிலுக்குள் புகுந்த கள்வன் ஒருவன், அங்கிருந்த பொருட்களை திருடிக்கொண்டு வெளியேறினான். கோயிலை விட்டு அவன் வெளியே வந்தவுடன் அவன் பார்வை இழந்தான். தட்டுத் தடுமாறினான்.  

அப்படியே மேற்கு நோக்கிச் சென்றான். அங்கே காவல் தெய்வமாக வீற்றிருந்த வன்னியராஜா கோபம் கொண்டு அவன் தலையைத் துண்டித்தார். ரத்தம் பீறிட மண்ணில் சாய்ந்தான் கள்வன். இந்தக் காட்சிகள் எல்லாம் ஊரில் தூங்கிக் கொண்டிருந்த பூசாரிகளின் கனவில் அப்படியே வந்தன. உடனே கிளம்பிச் சென்று பார்த்தனர். கள்வனின் தாயார் அய்யனிடம் முறையிட்டு அழுது கொண்டிருந்தாள். உடனே கருணை மிகுந்த அய்யன் கோயில் பூசாரியை அழைத்து, ‘தலை துண்டிக்கப்பட்ட கள்வன் மீது புனித நீரை தெளியுங்கள்... உயிர் பெறுவான்’ எனக்கூறி மறைகிறார். அதன்படியே உயிர் பெற்ற கள்வன் அய்யனின் திருவடியைச் சரணடைந்தான். அவர்கள் குடும்பத்தினரே வழிவழியாக இன்றும் கள்வன் சாமியாடியாக வருகிறார்கள்.  

இத்தெய்வத்‌தினை வள்ளியூர்‌, தேனி, செய்துங்க்நல்லூர்‌, வள்ளிவினை அகிய நான்கு ஊர்களில்‌ வாழும் கோனார்‌ சாதியினரும்‌: மாரநாட்டைச்சேர்ந்த கள்ளர்‌ சாதியினரும்‌. தேரிக்குடியிருப்பு, காயாமொழி, நாதன் கிணறு, வள்ளிவீனை;, சருப்பசாமிபுரம்‌ ஆகிய ஜத்து ஊர்களில்‌ வாழும்‌ நாடார் சாதியின௫ம்‌, கரிசான்‌ விளை, தூயாமொழி ஊர்களில்‌. வாழும்‌ பறையர் சாதியினரும்‌ இணைத்துப்‌ வழிபட்டு -விழா-எடுத்துக் இந்நான்கு சாதியினரும்‌ முன்னொரு காலத்தில்‌ தேரிக்‌குடியிருப்பீலேயே குடியீருந்திருக்கின்றனர்‌. காலமாறுபாட்டின்‌ காரணமாகப்‌ பல்வேறு குடும்பங்களாகப்‌ பிரிந்து இன்று பல ஊர்களிலும்‌ வாழ்ந்து வருகின்றனர்‌.
# கமலா நேரு



**கமலா நேரு** (ஆகஸ்ட் 1, 1899 - பிப்ரவரி 28, 1936) என்பவர், இந்திய விடுதலைப் போராட்ட வீரரும், இந்தியாவின் முதல் பிரதமருமான ஜவஹர்லால் நேருவின் மனைவியும், இந்தியாவின் முதல் பெண் பிரதமராக இருந்த இந்திரா காந்தியின் தாயாரும் ஆவார். இவர் மிகவும் உண்மையானவராகவும், தேசபக்தி மிக்கவராகவும், எளிதில் உணர்ச்சி வசப்படக் கூடியவராகவும் இருந்தார்.  

## இளமைப்பருவம்
கமலா நேரு ஆகஸ்ட் 1, 1899 அன்று பிறந்தார். அவர் பழைய டில்லியில் காஷ்மீர் பிராமணக் குடும்பத்தைச் சேர்ந்தவர்.  

## நண்பர்கள்
கமலா நேரு சிறிது காலம் சபர்மதி ஆசிரமத்தில் தங்கியிருந்த போது அவருக்கு கஸ்தூரிபாய் காந்தியுடனும் பிரபாவதி தேவியுடனும் நெருங்கிய நட்பு ஏற்பட்டது.  

## இறப்பும் தாக்கமும்
பிப்ரவரி 28, 1936 அன்று கமலா நேரு காச நோய் பாதிப்பால் சுவிட்சர்லாந்திலுள்ள லாசன்னில் காலமானார். லாசக்னா இடுகாட்டில் இவரது உடல் தகனம் செய்யப்பட்டது.  

இவருக்கு நினைவு செலுத்தும் வகையில் கமலா நேரு கல்லூரி, கமலா நேரு பூங்கா, கமலா நேரு தொழில்நுட்ப கழகம்(சுல்தான்பூர்), கமலா நேரு மருத்துவமனை ஆகியவற்றுக்குப் பெயரிடப்பட்டுள்ளன.
# ஓம் தத் சத்


**ஓம் தத் சத்** என்பது ஒரு இந்து சமய மந்திரம் ஆகும். இம்மந்திரம் மூன்றுவிதமாக ஸத் சித் அனந்தமயமான பிரம்மத்தினுடைய பெயராக மொழியப்பட்டுள்ளது. *ஸத்* எனில் சத்தியம் அல்லது உண்மை, *ஸித்* எனில் மெய்யறிவு, *அனந்தம்* எனில் வரையறுக்கப்படாதது எனப் பொருள்படும்படியாக இறைவனை **சச்சிதானந்தம்** என்பர்.  

## ஓம்
ஓம் என்பது பிரணவ மந்திரம் ஆகும். வேள்வி, யக்ஞம், தானம், தவம் முதலிய செயல்களை, எப்பொழுதும் ‘ஓம்’ என்ற பரமாத்மாவின் திருப்பெயரை உச்சரித்துக் கொண்டே தொடங்கி, அச்செயலை முடிக்கும் போது *ஓம்* *தத்* *ஸத்* என்று கூறி முடிக்க வேண்டும். ‘ஓம்’ என்ற சொல்லை உச்சரிப்பதால் நாம் செய்யும் அனைத்து செயல்களில் ஏதேனும் செயற்குற்றங்கள் இருந்தால் அவைகள் நம்மை விட்டு அகல்கிறது.  

## தத்
நாம் செய்யும் செயல்களினால் உண்டாகும் பலன்களை விரும்பாது, யாகம், தானம், தவம், யக்ஞம், முதலிய செயல்கள், வீடுபேறுஅடைய விரும்புபவர்களால் ``தத்`` எனும் மந்திரத்தை சொல்லிய பிறகே கடைப்பிடிக்கப்படுகிறது. உலகியலில், பெயருடனோ உருவமுடனோ காணப்படும் எல்லாவற்றிற்கும் ஆதார அடிப்படையாக மெய்ப்பொருள் ஒன்று உளது என்பது, எல்லா உபநிடதங்களின் கூற்று. அது *பெயர்* *உருவம்* என்ற வரையறுப்புகளை மீறியது. அதனால் அதை *அது* (வடமொழியில் *தத்*) என்று மட்டுமே அல்லது ‘பிரம்மம்’ என்றே உபநிடதங்கள் குறிக்கின்றன.  

## சத்
*சத் (ஸத்)* எனில், *இருப்பது* என்ற பொருளிலும், *நல்லது* என்ற பொருளிலும் உச்சரிக்கப்படுகிறது. அவ்வாறே மங்களகரமான செயல்களிலும் `ஸத்` என்ற மந்திரம் பயன்படுத்தப்படுகிறது. யக்ஞத்திலும், தவத்திலும், தானத்திலும் நிலைத்த இருப்பை `ஸத்` எனப்படுகிறது. அதன் தொடர்பான செயல்களும் கூட `ஸத்` என்றே சொல்லப்படுகிறது.  

மாறுதலே இல்லாத முடிவான உண்மையை உறுதிப்படுத்த `ஸத்` என்பதை பரப்பிரம்மம் என்றும் கூறுவர். அங்கிங்காணாதபடி எங்கும் நிறைந்திருக்கும் இப்பரம்பொருள் ‘இருக்கிறது’ (ஸத்) என்பதைத்தவிர வேறு ஒன்றும் இல்லை. பிரம்மம் வெறுமனே இருக்கும்; அது பேசாது; பேசவொண்ணாதது; பார்க்காது, பார்க்கவொண்ணாதது; காரணிக்காதது, காரணத்தில் அடங்காதது; காரியம் செய்யாதது; காரியத்தினால் ஏற்படாதது. அந்த `ஸத்` முக்காலத்திலும் இருப்பதனால் அதை ‘இருப்பு’ என்று பொருள் கொண்ட ‘ஸத்’ என்ற ஒரே சொல்லால் வேதங்கள் சொல்கிறது. எனவே ‘ஸத்’ என்றால் நிலையான பிரம்மம் ஆகும்.
# கனவு மெய்ப்படும் (நூல்)



**கனவு மெய்ப்படும்** என்னும் நூலை எழுதியவர் சுகி. சிவம். பகவத் கீதையை பூர்வாங்கத் தகுதிகள் ஏதும் அற்றவரும் எளிமையாகப் புரிந்துகொள்ளும் நோக்கில் எழுதப்பட்ட பதினெட்டுக் கட்டுரைகளின் தொகுப்பே இந்நூல் ஆகும். இக்கட்டுரைகள் கல்கி இதழில் தொடராக வெளிவந்தவை.  

## உள்ளடக்கம்
1. என்னுரை
1. பதிப்புரை
1. நல்லதை நோக்கி நடப்போம்
1. இருக்கிறோமா? வசிக்கிறோமா?
1. சுகராகம் மீட்டுவோம்
1. மனதில் உறுதி வேண்டும்
1. செயலில் வேண்டும் கவனம்!
1. அது என்ன ஸ்வதர்மம்?
1. செயலைச் செய் பலனில் பற்று வைக்காதே!
1. உயிருக்கும் உணவு தருவோம்
1. ஏஸி அறைபோல் இருப்போம்!
1. வாழ்க்கை ஒரு தவம்!
1. சிவப்பாய்த் தெரிந்த வெள்ளை மலர்கள்
1. ஞானம் கிடைக்கும் நல்ல இடம்
1. அறிவை டெபாஸிட் இழக்கச் செய்யும் அபாயக் கூட்டணி
1. எழுந்து நில், போராடு!
1. எது பொய்? எது மெய்?
1. பரம்பொருள் விடுகிற பம்பரம்!
1. ஒரே ஊர்; இரண்டு பாதைகள்!
1. வாழ்க்கையை ஜெயிக்கலாம் வாருங்கள்!
# பலமுனை வரைவி


**பலமுனை வரைவி** கருவி (*polygraph*) என்பது பொய்யைக் கண்டுபிடிக்கும் கருவிகளில் (Lie Detector) ஒன்று என்று தவறாகக் குறிப்பிடப்படுவதாகும். இது போலி அறிவியலாக குறிப்பிடப்படுகிறது. பொய்யை கண்டறியும் கருவிகளில் உலகில் பெருமளவில் பயன்படுத்தப்படுவது பலமுனைவரைவி ஆகும். பாலிகிராப் கருவி எனும் இந்த பலமுனை வரைவு கருவியினை ஜோன் அகசுடசு லார்சன் என்பவர் 1921ஆம் ஆண்டில் கண்டுபிடித்தார். அப்போது லார்சன் பெகேர்லி காவல்துறைப் பணியகத்தில் பணிபுரிந்து கொண்டிருந்ததுடன் கலிபோர்னியா பல்கலைக்கழகத்தின் மருத்துவ பீட மாணவனாகவும் விளங்கினார். சில நாடுகளில் நேர்முகப்பரீட்சைகளிலும் குற்றவாளிகளை விசாரிக்கும் போதும் பொய் சொல்வதை கண்டுபிடிக்க பலமுனை வரைவி கருவி பயன்படுத்தப்படுகின்றது. பலமுனை வரைவியின் உணரிகள் உடலின் பாகங்களில் பொருத்தப்பட்டு இதயத் துடிப்பு, குருதியமுக்கம், தோலின் மின்கடத்துதிறன், சுவாச வீதம் போன்றவற்றை அளவிடுகின்றன. நேர்முகத்தேர்வுகளிலோ அல்லது விசாரணையின் போதோ விடையளிக்கும் நபர் பொய்யுரைக்கும் சந்தர்ப்பத்தில் மேற்கூறிய இதயத் துடிப்பு, குருதியமுக்கம், தோலின் மின்கடத்துதிறன், சுவாச வீதம் என்பன மாற்றமடையும். இதன் மூலமாக பலமுனை வரைவி பொய் கூறியமையை கண்டுபிடிக்கும் என்று கூறப்பட்டது.  

ஒரு குற்றத்தை நிகழ்த்தாத மனிதரும் கூட விசாரணையின்போது பதற்றமடைய வாய்ப்புள்ளதால், இதன் நம்பகத் தன்மைக் குறித்து கேள்வி எழுப்பப்படுகிறது.
# வலைவாசல்:தமிழிலக்கியம்/சிறப்புப் படம்

## காப்பகம்
## 1
வலைவாசல்:தமிழிலக்கியம்/சிறப்புப் படம்/1  

## 2
வலைவாசல்:தமிழிலக்கியம்/சிறப்புப் படம்/2  

## 3
வலைவாசல்:தமிழிலக்கியம்/சிறப்புப் படம்/3  

## 4
வலைவாசல்:தமிழிலக்கியம்/சிறப்புப் படம்/4  

## 5
வலைவாசல்:தமிழிலக்கியம்/சிறப்புப் படம்/5  

## 6
வலைவாசல்:தமிழிலக்கியம்/சிறப்புப் படம்/6  

## 7
வலைவாசல்:தமிழிலக்கியம்/சிறப்புப் படம்/7
# இந்திய மருத்துவக் கழகம்


**இந்திய மருத்துவக் கழகம்** (*Medical Council of India*) என்பது இந்தியாவில் சீரான தரமிக்க மருத்துவக்கல்வியை வழங்குவதற்காக ஏற்படுத்தப்பட்ட அமைப்பாகும். இந்த அமைப்பு இந்தியாவில் மருத்துவக்கல்வியை ஒழுங்கு படுத்துதல்,மருத்துவப்பல்கலைகழகங்களுக்கு அங்கீகாரம் அளித்தல், மருத்துவ பட்டம் வழங்குதல், மருத்துவர்களுக்கு அங்கீகாரம் அளித்தல், மருத்துவ பணிகளை ஒழுங்கு படுத்துதல் முதலிய பணிகளை செய்து வருகிறது.  

## வளர்ச்சி
இந்த அமைப்பானது மருத்துவக்கழக சட்டம் 1933ன் படி, 1934ல் நிறுவப்பட்ட தன்னாட்சி அதிகாரம் கொண்ட அமைப்பாகும். இந்த அமைப்பானது மருத்துவக்கழக சட்டம் 1956ன் படி, மறுவரையரை செய்யப்பட்டது.  

இந்திய மருத்துவ கழகத்தினை, தேசிய மருத்துவ ஆணையமாக மாற்ற நிதி ஆயோக் பரிந்துரைத்துள்ளது. இந்த முடிவு பெரும்பாலான மாநிலங்களால் அங்கீகரிக்கப்பட்டது மற்றும் பிரதம மந்திரி தேசிய மருத்துவ ஆணைய மசோதாவின் ஒப்புதலுக்குப் பிறகு பாராளுமன்றத்தால் நிறைவேற்றப்பட்டது. ஆகத்து 8, 2019 அன்று இந்தியக் குடியரசுத் தலைவரால் அங்கீகரிக்கப்பட்டது.  

2020ஆம் ஆண்டு செப்டம்பர் மாதம் தேசிய மருத்துவ ஆணையம் உருவானவுடன், இந்திய மருத்துவக் கழகம் தானாகவே கலைக்கப்பட்டது. கிட்டத்தட்ட 63 ஆண்டுகால இந்திய மருத்துவ கழக சட்டம் ரத்து செய்யப்பட்டது.  

## முக்கியப்பணிகள்
- தரமிக்க மருத்துவ இளநிலை படிப்புகளை வழங்குதல்
- தரமிக்க மருத்துவ முதுநிலை படிப்புகளை வழங்குதல்
- இந்தியாவிலுள்ள மருத்துவ பல்கலைகழகங்கள் வழங்கும் பட்டங்களின் தரத்தினை உறுதிப்படுத்துதல்
- அயல்நாட்டிலுள்ள மருத்துவ பல்கலைகழகங்கள் வழங்கும் பட்டங்களின் தரத்தினை உறுதிப்படுத்துதல்
- மருத்துவ கல்லூரிகளுக்கு அங்கீகாரம் அளித்தல்
- மருத்துவ சேவையில் ஈடுபட அனுமதி அளித்தல்
- அங்கீகரிக்கப்பட்ட மருத்துவர்களின் பட்டியலை நிர்வகித்தல்
# திருநரையூர் விநாயகர் திரு இரட்டைமணிமாலை

**திருநரையூர் விநாயகர் திரு இரட்டைமணிமாலை** என்னும் நூல் நம்பியாண்டார் நம்பி பாடிய 10 சிற்றிலக்கிய நூல்களில் ஒன்று. நூல் தோன்றிய காலம் 11 ஆம் நூற்றாண்டு. நூலாசிரியர் நம்பி திருநரையூரில் பிறந்தவர். தனக்கு அருள் பாலித்தவர் என்று அவ்வூர் விநாயகப் பெருமான் மீது இரட்டைமணிமாலை பாடினார்.  

வீரணக்குடி பெண் ஒருத்தி தவம் செய்து விநாயகப் பெருமானுக்குத் தங்கையாகவும், முருகனுக்கு அக்காவாகவும் பிறந்தாள் என்னும் புதிய செய்தி ஒன்று இந்த நூலில் குறிப்பிடப்பட்டுள்ளது. இதனைக் குறிப்பிடும் பாடல்.  
:நாரணன் முன் பணிந்து ஏத்த நின்று எல்லை நடாவிய அத்  
:தேர் அணவும் திரு நரையூர் மன்னும் சிவன் மகளே  
:காரணனே, எம் கணபதியே, நல் கரி வதனா  
:ஆரண நுண் பொருளே என்பவர்க்கு இல்லை அல்லல்களே  
இந்த நூலிலுள்ள வெண்பாப் பாடல் ஒன்று - எடுத்துக்காட்டு  
:மருப்பை ஒரு கை கொண்டு நரையூர் மன்னும்  
:பொருப்பை அடி போற்றத் துணிந்தால் - நெருப்பை  
:அருந்த எண்ணுகின்ற எறும்பு அன்றே, அவரை  
:வருந்த எண்ணுகின்ற மலம்.  

## அடிக்குறிப்பு
# அச்செலும்புக்கூடு


**அச்செலும்புக் கூடு ** (*Axial skeleton*) மனித உடலின் மத்திய அச்சில் உள்ள 80 எலும்புகளாகும். இதனை ஆறு பாகங்களாகப் பிரிக்கலாம்; மனித மண்டையோடு, மத்திய செவியில் உள்ள நுண்ணத்திகள், தொண்டை எலும்பு, விலாக்கூடு, மார்பெலும்பு மற்றும் முள்ளந்தண்டு நிரல். அச்செலும்புக்கூடும் தூக்கவெலும்புக்கூடும் இணைந்து முழுமையான எலும்புக்கூடாக அமைகின்றன.  

## இதனையும் காண்க
- தூக்கவெலும்புக்கூடு
# தூக்கவெலும்புக்கூடு


**தூக்கவெலும்புக் கூடு** (*appendicular skeleton*) மனித உடலில் 126 எலும்புகளைக் கொண்டதாகும். இதனை ஆங்கிலத்தில் பிற்சேர்க்கை எனப்பொருள்படும் அப்பென்டிகுலர் எலும்புத் தொகுதியாக குறிக்கின்றனர். ஓர் பெரிய தொகுதியுடன் இணையும் அங்கமாக தூக்கவெலும்புக்கூடு உள்ளது. இது அச்செலும்புக்கூடு நகர்வதற்கும் (கீழ் அங்கங்கள்) சூழ்ந்துள்ள பொருட்களை கையாளவும் (மேல் அங்கங்கள்) துணை செய்கின்றது.  

தூக்கவெலும்புத் தொகுதி குருத்தெலும்புகளிலிருந்து குறுத்தெலும்பக அத்தியாக்கம் என்ற செயல்முறையில் உருவாகின்றன.  

தூக்கவெலும்புத் தொகுதியை ஆறு முதன்மை மண்டலங்களாகப் பிரிக்கலாம்:  

1) மார்பு வளையம் (4 எலும்புகள்) - இடது, வலது காறை எலும்புகள் (2) மற்றும் தோள்பட்டை எலும்பு (2).  

2) புயம்/முன்புயம் (6 எலும்புகள்) - இடது, வலது புயவெலும்பு(2) (புயம்), முழங்கை எலும்பு (2) மற்றும் முன்னங்கை எலும்பு (2) (முன்புயம்).  

3) கைகள் (54 எலும்புகள்) - இடது, வலது மணிக்கட்டு எலும்புகள் (16) (மணிக்கட்டு), அனுமணிக்கட்டு எலும்புகள் (10), கீழ் விரல் எலும்புகள் (10), நடு விரல் எலும்புகள் (8), வெளி விரல் எலும்புகள் (10).  

4) இடுப்பெலும்பு (2 எலும்புகள்) - இடது, வலது இடுப்பெலும்பு (2) (புடைதாங்கி).  

5) தொடையும் காலும் (8 எலும்புகள்) - தொடையெலும்பு (2) (தொடை), கீழ்க்கால் உள்ளெலும்பு (2), முழங்காற்சில்லு (2) (முழங்கால்), மற்றும் கீழ்க்கால் வெளியெலும்பு (2) (கால்).  

6) காலடி மற்றும் கணுக்கால் (52 எலும்புகள்) - கணுக்கால் எலும்பு (14) (கணுக்கால்), அனுகணுக்கால் எலும்புகள் (10), கீழ் விரல் எலும்புகள் (10), நடு விரல் எலும்புகள் (8), வெளி விரல் எலும்புகள் (10).  

உடற்கூற்றியல் வேறுபாடுகளால் எலும்புக்கூட்டில் பல கூடுதல் எலும்புகள் இருக்கக்கூடிய வாய்ப்புள்ளது என்பதைக் கவனத்தில் கொள்ள வேண்டும். தூக்கவெலும்புக் கூட்டின் 126 எலும்புகளும் அச்செலும்புக் கூட்டின் 80 எலும்புகளும் இணைந்து மனித எலும்புக்கூட்டில் 206 எலும்புகள் உள்ளன. அச்செலும்புக் கூட்டைப் போல தூக்கவெலும்புக் கூட்டு எலும்புகள் ஒன்றாக பிணைக்கப்படவில்லை; இதனால் இந்த எலும்புகளை நகர்வுகளுக்கு கையாள்வது எளிதாக உள்ளது.  

## இதனையும் காண்க
- அச்செலும்புக்கூடு
## மேற்சான்றுகள்
# கூனாண்டியூர்



**கூனாண்டியூர்** என்பது ஓர் ஊராட்சி. இது சேலம் மாவட்டம் மேட்டூர் அருகே சுமார் 20 கி.மீ. தொலைவில் அமைந்துள்ளது.  

மேலும், மேச்சேரியில் இருந்து சுமார் 11 கி.மீ. தொலைவில் அமைந்துள்ளது. இந்த கிராமம் இரண்டு பக்கம் (மேட்டூர் அணை நீர் தேக்க) நீராலும், இரண்டு பக்கம் மலையாலும் சூழப்பட்டுள்ளது. மேலும் இயற்கை அழகு நிரம்பப்பட்டுள்ளது. காவிரி நீர் ஒகேனக்கல் நீர் வீழ்ச்சியில் இருந்து மேட்டூர் அணையில் கலக்கும் இடம் கூனாண்டியூர். இது சேலம் மாவட்டத்தின் கடைக்கோடி ஊராட்சி. இங்கு மீன் பிடித்தல் முக்கிய தொழில் ஆகும். கூனாண்டியூர் தொழில் வளர்ச்சிக்கு முக்கிய காரணம் மேட்டூர் அணை மீன்.  

# இணைப்புகள்
கூனாண்டியூர்
# நீர்மநிலை உலோகம்

**நீர்மநிலை தனிமங்கள்** (*liquid elements*) அறை வெப்பநிலையிலும் அதனை அடுத்த வெப்பநிலையிலும் நீர்மநிலையில் உள்ள உலோகங்கள் ஆகும். பொதுவாக பெரும்பாலான உலோகங்கள் அறைவெப்பநிலையில் திண்ம நிலையிலேயே காணப்படுகின்றன. விதிவிலக்காக சில தனிமங்கள் அறைவெப்ப நிலையில் நீர்மநிலையில் உள்ளன. அவையாவன,  

- 31காலியம்70. சாம்பல் நிறம்-உருகு வெப்பநிலை 303.46K
- 35புரோமின்80.அரிக்கும் நெடி உள்ளது.வெளிர் சிவப்பு.-உ.வெ.நி. 265.9K
- 80பாதரசம்200.59. நச்சுத் தன்மையுடையது.வெள்ளிபோல் பளபளப்பானது. உ.வெ. நி. 234.32K
- 87பிரான்சியம்223.கதிரியக்கமுடைய அதிக செயல்திறனுடையதுஉ.வெ.நி.300K
- 37ருபிடியம்85.5. மென்மையான வெள்ளி போன்றது.உ.வெ.நி. 312.46K
- 55சீசியம்133. நீருடன் விரைந்து செயல்படும். உ.வெ.நி.301.6K

புரோமினும் பாதரசமும் அறை வெப்பநிலையில் நீர்மமாக உள்ளன. மற்றவை அறை வெப்பநிலையினை அடுத்த வெப்பநிலையில் நீர்மமாக உள்ளன.
# கம்பன் நேற்று – இன்று - நாளை (நூல்)



**கம்பன் நேற்று – இன்று – நாளை** என்னும் நூல் சுகி. சிவம் என்பவர் சென்னை கம்பன் கழகத்தில் அமரர் ஏவி. எம். அறக்கட்டளை நினைவுச் சொற்பொழிவுத் தொடரின் பதினெட்டாவது சொற்பொழிவாக 2001 சூலை 28 ஆம் நாள் நிகழ்த்திய சொற்பொழிவின் எழுத்து வடிவம் ஆகும். இச்சொற்பொழிவு சென்னை கம்பன் கழகத்தின் தலைவராகவும் நீதியரசராகவும் பணியாற்றிய டாக்டர் மு. மு. இஸ்மாயில் தலைமையில் சென்னை ஏவி. எம். இராஜேஸ்வரி கல்யாண மண்டபத்தில் நிகழ்த்தப்பட்டது.  

## உள்ளடக்கம்
கம்பன் நேற்று – இன்று – நாளை என்னும் பொதுத்தலைப்பின் கீழ் பதினொறு துணைத் தலைப்புகளில் இச்சொற்பொழிவு நிகழ்த்தப்பட்டு இருக்கிறது. அவ்வாறு இந்நூலிலும் பதினொறு கட்டுரைகள் இடம்பெற்று உள்ளன. ஒவ்வொரு துணைத் தலைப்பிலும் அத்தலைப்பின் நுவல்பொருள் கம்பன் கழகங்களில் கடந்த காலத்தில் எந்நிலையில் இருந்தது; தற்காலத்தில் எந்நிலையில் இருக்கிறது; எதிர்காலத்தில் எந்நிலையில் இருக்க வேண்டும் எனச் சுட்டுபவைகளாக இப்பொழிவுகள் அமைந்திருக்கின்றன. அத்துணைத் தலைப்புகள் பின்வருமாறு:  

::01 கம்பன் நேற்று – இன்று – நாளை  
::02 கம்பராமாயணக் காவல் நிலையங்கள் நேற்று – இன்று – நாளை  
::03 கம்பன் விழாக்கள் நேற்று – இன்று – நாளை  
::04 கம்பராமாயணக் கதை நேற்று – இன்று – நாளை  
::05 கம்பன் கருத்துக்கள் நேற்று – இன்று – நாளை  
::06 கம்பனது சமயம் நேற்று – இன்று – நாளை  
::07 கம்பன் கவியனுபவம் நேற்று – இன்று – நாளை  
::08 கம்பன் தனிச்சிறப்பு நேற்று – இன்று – நாளை  
::09 கம்பனது சமய இலக்கியம் நேற்று – இன்று – நாளை  
::10 கம்பன் காட்டும் அரசியல் நேற்று – இன்று – நாளை  
::11 என்றும் உண்டு எதிர்காலம்  

## சான்றடைவு
# கல்முனைக்குடி நாகூர் ஆண்டகை தர்ஹா



**நாகூர் ஆண்டகை தர்ஹா** என்பது இலங்கையின் கிழக்கே கல்முனை<nowiki/>யில் அமைந்துள்ள பள்ளிவாசல் ஆகும். இது வங்காள விரிகுடாக் கடலோரத்தில் அமைந்துள்ளதினால் இது கடற்கரைப் பள்ளிவாசல் என்றும் அழைக்கப்படுகின்றது. ஏழு அடுக்குகளைக் கொண்ட பிரமாண்டமான மினாரும், மூன்று அடுக்குகளைக் கொண்ட சிறிய மினாரும் இப்பள்ளிவாசலில் அமைக்கப்பட்டுள்ளன.  
## வரலாறு
கரவாகு (கல்முனைக்குடி) மக்களுக்கு மட்டுமல்லாது, அதை அண்டியுள்ள அனைத்து கிராமத்தைச் சேர்ந்தவர்களுக்கும் கல்முனைக்குடி நாகூர் ஆண்டகை தர்கா புனிதமானதொன்றாகும். இதன் அண்மையிலேயே கல்முனைக் குடாக்கடல் உள்ளது. குடாக்கடல் துறைமுகத்திற்கு ஆதிகாலம் தொட்டே கப்பல்கள் வந்திருக்கின்றன. கடல் வர்த்தகத்தைத் தொழிலாகக் கொண்டிருந்த அரேபிய மற்றும் அண்மைய நாடுகளிலிருந்த முஸ்லிம்கள் துறைமுகங்களில் குடியேறி அங்கு திருமணம் முடித்து வாழ்ந்திருந்தனர். அதே போல் கல்முனையிலும் முஸ்லிம்களின் குடியேற்றம் ஏற்பட்டு, அவர்கள் " முனைக்குடியினர் " என்றுஅழைக்கப்படலாயினர். துறைமுகங்களில் குடியேறி வாழ்ந்திருந்த முஸ்லிம்களின் வர்த்தகம் போர்த்துக்கேயர், ஒல்லாந்தர் ஆகியோரினால் தடுக்கப்பட்டபோது அவர்கள் மீன்பிடித் தொழிலில்  
ஈடுபட்டனர்.  

நாகூர் ஆண்டகை அவர்கள் கல்முனைக்குடிக்கு எந்தக் காலகட்டத்தில் வந்து சென்றார்கள் என்பது தெளிவாக இல்லாத போதும் கி.பி. 1637ம் ஆண்டு ஒல்லாந்தர் கல்முனைக் குடாக் கடற்கரையை அடைந்தபோது, அங்கு வெண்ணிற ஆடை அணிந்த முஸ்லிம்கள் இருந்ததாக ஒல்லாந்தரின் குறிப்பொன்று கூறுகின்றது. இது கி.பி. 1637ம் ஆண்டுக்கு முன்பிருந்தே கல்முனையில் முஸ்லிம்கள் வாழ்ந்ததைக் காட்டுகிறது. நாகூர் ஆண்டகை அவர்கள் கல்முனைக்குடிக்கு வந்து சென்றதன் அரை நூற்றாண்டுக்குப் பின்னர் டச்சுத்தளபதி வில்லியம் ஜாக்கபஸ் கோஸ்டர் நான்கு கப்பல்களுடன் கல்முனையில் வந்து இறங்கினான். அப்போது கண்டி அரசனாக இருந்த இரண்டாவது இராசசிங்கன் 28.03.1638 ஆம் திகதி 'கொணறுவ' என்ற இடத்தில் போர்த்துக்கேயரை தோற்கடித்து அழித்தான் என்னும் செய்தியை அறிந்து அவன் கல்முனையிலிருந்து மட்டக்களப்புக்குச் சென்றான். இந்தக் குறிப்பு A History of Ceylon என்னும் புத்தகத்தில் குறிப்பிடப்பட்டிருக்கிறது.  

கடற்கரைப் பள்ளிவாசல் ஏறத்தாள 400 வருடங்களுக்கு முன்னரே நாகூர் ஆண்டகை அவர்களால் அமைக்கப்பட்டிருந்தது. அப்பள்ளிவாசல் கடற்கோளினால் காவு கொள்ளப்பட்டதன் பின்பு கி.பி. 1806 ஆம் ஆண்டு தற்போதுள்ள இடத்தில் பெரியார் முகம்மதுத் தம்பிலெவ்வை அவர்களால் தற்போதிருக்கும் தர்ஹா அமைக்கப்பட்டது. இந்தத் தர்ஹா பல முறை புனருத்தானம் செய்யப்பட்டு தற்போதைய தோற்றத்தைப் பெற்றுள்ளது.  
கல்முனைக்குடி நாகூர் ஆண்டகை தர்காவில் ஆண்டு தோறும் ஜமாதுல் ஆகிர் மாதம் பிறை 01ல் கொடியேற்றப்பட்டு 12 நாட்கள் நாகூர் ஆண்டகை அவர்களின் புகழ்பாடி விழா கொண்டாடப்படுகின்றது.
# படிக்க ஜெயிக்க! (நூல்)


**படிக்க ஜெயிக்க!** என்னும் நூல் சுகி. சிவம் என்பவரால் மாணவர்கள் தேர்விலும் வாழ்விலும் வெற்றி பெறும் வழிகள் என்னும் அறிமுகத்துடன் எழுதப்பட்ட நூலாகும்.  

## உள்ளடக்கம்
1. ஏன் படிக்க வேண்டும்?
1. படிக்க என்ன வேண்டும்?
1. எப்படிப் படிக்க வேண்டும்?
1. படிக்கும் திறனை எப்படி வளர்க்கலாம்?
1. எந்தச் சாமியைக் கும்பிட்டால் படிப்பு வரும்?
1. ஆசிரியர் பங்கு என்ன?
1. படிக்க… ஜெயிக்க..
1. தேர்வு அறையில் பின்பற்ற வேண்டிய வழிகள்
1. செயலைச் செய் பலனில் பற்று வைக்காதே!
1. மாணவர்களுக்கான அறிவுரைகள் – புலவர் இராமமூர்த்தி
# எரிமலை வெடிப்பு

**எரிமலை வெடிப்பு** அல்லது **எரிமலைச்சீற்றம்** என்பது பேரழிவை ஏற்படுத்தும் ஒரு வகை இயற்கைச் செயல்பாடாகும்.இந்த நிகழ்வில் பூமிக்கு அடியிலிருந்து பாறைத்துகள்களும்,அதீத வெப்பமுடைய நீரும்,கூழ்ம நிலையிலுள்ள பாறைகளும் அதிக அழுத்தத்துடனும்,அதீத விசையுடனும் பூமிக்கு மேற்பரப்பில் தூக்கி வீசப்படுகிறது.இவற்றுடன் தீப்பிழம்பும்,கரியமில வாயுவும்,கரும்புகையும் சேர்ந்து பேரழிவை ஏற்படுத்துகிறது.  

## இயக்கம்
பேரழிவை ஏற்படுத்தும் எரிமலைகள் சாதாரண மலைகளைப் போன்றே இருக்கும்.இந்த நிலையினை தூங்கு நிலை என்று அழைப்பர்.இந்த நிலையில் இம்மலைகள் பேரழிவை ஏற்படுத்தாது. பல நூறு ஆண்டுகள் ஏன் பல்லாயிரக்கணக்கான ஆண்டுகள் கூட இந்த மலைகள் தூங்கு நிலையில் இருக்க வல்லவை.பின்பு பூமியின் அடிப்பாக செயல்பாட்டினால் பூமிக்கு அடியில் அழுத்தம் அதிகமாகி பூமியின் மேற்பறப்பில் விரிசல் ஏற்பட்டு எரிமலை இயங்கு நிலை அடைகிறது. இயங்கு நிலையில் இம்மலைகள் கட்டுக்கடங்காத பேரழிவை ஏற்படுத்துகிறது. இயங்கு நிலையில் பூமிக்கு அடியிலிருந்து பாறைத்துகள்களும்,அதீத வெப்பமுடைய நீரும்,கூழ்ம நிலையிலுள்ள பாறைகளும் அதிக அழுத்தத்துடனும்,அதீத விசையுடனும் பூமிக்கு மேற்பரப்பில் தூக்கி வீசப்படுகிறது.இவற்றுடன் தீப்பிழம்பும்,கரியமில வாயுவும்,கரும்புகையும் சேர்ந்து பேரழிவை ஏற்படுத்துகிறது.
# விக்கிப்பீடியா:கட்டுரையாக்கத் தூண்டல்கள்

புதிய, முக்கிய கட்டுரைகளை உருவாக்கத் தூண்டுவதற்கான வழிமுறைகள் குறித்த பக்கம். தற்போது, அண்மைய மாற்றங்கள் பக்கத்தில் சிகப்பு இணைப்புகளை இடுவதன் மூலம் இதனைச் செய்கிறோம். இவ்வாறு உருவாக்க விரும்பும் கட்டுரைகளின் தலைப்புகளைக் கீழே பரிந்துரைக்கலாம்.  

- பல துறைகள் சார்ந்த கட்டுரைகளைப் பரிந்துரையுங்கள்.
- இக்கட்டுரைகளுக்கான ஆங்கில விக்கிப்பீடியா பக்கம், ஆதாரமாக உதவக்கூடிய பிற பக்கங்கள் இருந்தால் இணைப்பு தரவும். ஆங்கில விக்கிப்பீடியா கட்டுரை ஓரளவாவது தரமான கட்டுரையாக இருத்தல் அவசியம்.
- இது தேவைப்படும் அனைத்துக் கட்டுரைகளுக்கான பட்டியல் பக்கம் அன்று. எனவே, முக்கியமானது, சுவையானது, கட்டுரை எழுதத் தூண்ட வல்லது என்று எண்ணும் தலைப்புகளை மட்டும் பரிந்துரையுங்கள்.

1. காதல் கடிதம் Love letter
1. கண்ணீர் Tears
1. இசையமைப்பாளர் Music Director
1. செயல்முனைப்பு Activism
1. பொதுப் போக்குவரத்து Public Transport
1. நோயாளி Patient
# சூத்திர நாடு

இதிகாச கால நாடுகள்]]  

**சூத்திர நாடு** (Sudra Kingdom), பண்டைய பரத கண்ட நாடுகளில் ஒன்றாகும். மகாபாரத காவியத்தில் இந்நாடு குறித்து விளக்கப்பட்டுள்ளது. சூத்திர நாட்டவர்களுடன், பிற இன மக்களான தார் பாலைவனத்தால் வற்றிய சரசுவதி ஆற்றின் கரையில் வாழ்ந்த ஆபீரர்களுடன் ஒப்பிட்டுக் கூறப்படுகிறது.  

## மகாபாரதக் குறிப்புகள்
பீஷ்ம பருவம், அத்தியாயம் ஒன்பதில், பரத கண்டத்தின் பஞ்சாப் பகுதியின் ஆபீரர்கள், தராதரர்கள், காஷ்மீரர்கள், பட்டிகள், ஐதரேயர்கள், கிராதர்கள், தோமரர்கள், கரமஞ்சர்கள், சுரர்கள் ஆகிய இன மக்களையும் மகாபாரதம் சூத்திரர்கள் எனக் குறிப்பிடுகிறது. (மகாபாரதம் 6. 9)  

### நகுலனின் படையெடுப்புகள்
இராசசூய வேள்விக்கு நிதி திரட்ட நகுலன், மேற்கு பரத கண்ட நாடுகளின் மீது படையெடுத்துச் செல்கையில், சிந்து ஆறு கடலில் கலக்கும் பகுதியில் இருந்த அசுரர்களையும், சரசுவதி ஆற்றின் பகுதிகளில் இருந்த மீன்பிடித் தொழில் செய்து கொண்டிருந்த சூத்திரர்களான ஆபிரர்களையும் வென்று திறை வசூலித்தாக மகாபாரதத்தின் சபா பருவம், அத்தியாயம் 31-இல் கூறப்பட்டுள்ளது.  

### இராசசூய வேள்வியில்
தருமராசன் நடத்திய இராசசூய வேள்வியில் பங்கு கொண்ட பரத கண்டத்தின் மேற்குக் கடற்கரை பகுதியில் வாழ்ந்த சூத்திர நாட்டவர்களான சூர மன்னர்கள், தருமருக்கு தங்க அணி கலன்களையும், கலைமான்களையும் பரிசுப் பொருட்களாக வழங்கினர் (2:50).  

### குருச்சேத்திரப் போரில்
குருச்சேத்திரப் போரில், சூத்திர நாட்டுப் படைகள் கௌரவர் அணியின் சார்பாக நின்று, பாண்டவர்களுக்கு எதிராகப் போரிட்டனர் (7: 7) & (7:20).  

## பலராமன் யாத்திரை
சூத்திரர்களும் அபிரர்களும் வசித்த இடத்தில் சரஸ்வதி வற்றிப் போயிருந்தது. பலராமன் அந்த இடத்தைச் சென்று பார்த்தார். அவர் வசித்த பகுதியில் சரஸ்வதி வற்றிப் போனதால் அந்த இடத்திற்கு வினாசனா என்ற பெயரும் வழங்கப்பெற்றது (மஹா 9:37)  

### சூத்திர மன்னர்கள்
- சூத்திர உசிநரா நாட்டு மன்னரின் மகளான ஒளசிநாரிக்கும், கௌதம தீர்க்கதமசுக்கும் பிறந்த மகன்களே, (2:21, 12:172) பின்னர் அங்க நாடு, வங்க நாடு, கலிங்க நாடு, பௌண்டர நாடு, சுக்மா நாடுகளுக்கு மன்னராயினர்.

- சூத்திர சுர நாட்டின் மன்னர் தேவகனின் மகளை, விதுரனுக்கு மணமுடித்து வைத்தார் பீஷ்மர் (ஆதி பருவம் 1:114).

## இதனையும் காண்க
- பரத கண்டம்

- முழு மஹாபாரதம்
# கொடித்தோடை



**கொடித்தோடை** (**தாட்பூட்பழம்**) (*Passion fruit*, *Passiflora edulis*) என்பது தாட்பூட்டின் கொடி இனப் பழமாகும். இது பிரேசில், பரகுவே, உருகுவே மற்றும் தென் ஆர்ஜெந்தீனா ஆகிய நாடுகளைத் தாயகமாகக் கொண்டது.  

வெப்ப வலயம் நாடுகளில் வர்த்தகத்திற்காக வளர்க்கப்படும் இது தென் அமெரிக்கா, நடு அமெரிக்கா, கரிபியன், ஆப்பிரிக்கா, தெற்கு ஆசியா, வியட்நாம், இசுரேல், ஆத்திரேலியா, தென் கொரியா, ஹவாய், அமெரிக்க ஐக்கிய நாடு ஆகிய இடங்களில் வளர்கிறது.  

கொடித்தோடைப் பழங்கள் வௌளரீயம், சாறு நிறைந்த பழமாகும். இது உருண்டையாகவும், நீள் வடிவமாகவும் காணப்படுவதோடு, பழுத்த பழங்கள் மஞ்சள், ஊதா ஆகிய நிறங்களில் உள்ளது.
# சீமைப் பனிச்சை



**சீமைப் பனிச்சை** (*Persimmon*) என்பது உண்ணத்தக்க பழமாகும். பழுத்த பழம் செம்மஞ்சள் அல்லது இளம் பொன்னிறத்திலிருந்து கரும் செம்மஞ்சள் நிறம் வரை அதன் வகை மற்றும் இனத்திற்கேற்பக் காணப்படும். இது 1.5 முதல் 9 செ.மீ வரையான (0.5 to 4 அங்குலம்) விட்டத்தில் காணப்படும். அதன் வடிவம் கோளம் வடிவான அல்லது பரங்கிக்காய் வடிவில் காணப்படும்.
# விழுதி


**செங்கூழா** அல்லது **விழுதி** அல்லது **விளச்சி** (*lychee*, *Litchi chinensis*) என்பது விளாச்சி வகையைச் சேர்ந்த தாவரம் ஆகும். இது தென் சீனா, தாய்வான், வங்காளதேசம் மற்றும் தென்கிழக்கு ஆசியாவைத் தாயகமாகக் கொண்ட ஓர் வெப்பமண்டல மற்றும் வெப்பமண்டலம் சார்ந்த மரமாகும். தற்போது இது உலகில் பல பகுதிகளிலும் பயிரிடப்படுகின்றது. இம்மரப்பழம் சுவைமிக்க வெண் சதைப் பகுதியைக் கொண்டதும், பூப் போன்ற நறுமணமுடையது. ஆயினும் இதன் நறுமணம் சந்தைப்படுத்தலுக்கு அடைந்து வைப்பதனால் இல்லது போகின்றது. பொதுவாக இப்பழம் உடனேயே வெறுமனே உண்ணப்படும்.
# உத்தவர்

**உத்தவர்**, பகவான் ஸ்ரீகிருஷ்ணரின் பரம பக்தரும், மதியமைச்சரும், சிற்றப்பா மகனும் ஆவார். பகவான் தான் எடுத்த கிருஷ்ண அவதாரத்தின் நோக்கம் முடிந்து விட்ட காராணத்தினால், வைகுண்டத்திற்கு எழுந்தருள நினைக்கையில் உத்தவர், பகவானிடம் தன்னையும் வைகுண்டத்திற்கு அழைத்துச் செல்ல வேண்டினார். அதற்கு கிருஷ்ணர், உத்தவரிடம், மீதி உள்ள யதுகுலத்தவரை நீ வழி நடத்தச் செல்ல வேண்டி இருப்பதால், உன் ஆயுட்காலம் முடிந்த பின் வைகுண்டத்திற்கு வரலாம் என்றும், அதுவரை ”பத்ரிகாசிரமம்” சென்று தங்கி தவ வாழ்க்கை மேற்கொள்ள உத்தவருக்கு ஆணையிட்டார். அப்போது உத்தவர், அருச்சுனனுக்கு, (பகவத் கீதை) உபதேசம் செய்தது போன்று தனக்கும் ஆத்ம உபதேசம் செய்ய பகவானிடம் வேண்டுகிறார். பகவான் ஸ்ரீகிருஷ்ணரும் (31 அத்தியாயங்கள் கொண்ட 1367 சுலோகங்கள்) ஆத்ம உபதேசத்தை உத்தவருக்கு அருளினார்.  

## உத்தவருக்கு ஸ்ரீகிருஷ்ணர் அருளிய அருள் மொழிகள்

- உத்தவரின் வேண்டுகோளின்படி, பகவான் உத்தவருக்கு கர்ம யோகம், பக்தி யோகம், ஞான யோகம், வர்ணாசிரம தர்மம், முக்குணங்களின் செயல்பாடுகள், மூன்று அவஸ்தைகளில் (விழிப்புநிலை, உறக்கநிலை மற்றும் கனவுநிலை) மனிதனின் நிலை, சாங்கிய யோகம், புலனடக்கம், மனவடக்கம், தவம், தியாகம், பொறுமை, அகிம்சை, விவேகம், வைராக்கியம், முமுச்சுத்துவம், நிதித்யாசனம், அட்டாங்க யோகம், யோக ஸித்திகள், வேள்வி, யக்ஞம், தானம், சரணாகதி மற்றும் பிரம்மக்ஞானம் ஆகியவற்றை உபதேசித்து அருளினார். பின் ஹம்ச கீதை, அவதூத கீதை மற்றும் பிட்சு கீதை போன்ற கதைகள் மூலம் நன்னெறிகளை பகவான், உத்தவருக்கு உபதேசித்து அருளினார்.
- அதிக முயற்சி இல்லாமல் பரமபதத்தை அடையும் எளிய வழியை கூறுங்கள் என்று உத்தவர், ஸ்ரீகிருஷ்ணரிடம் கேட்டார். அதற்கு பகவான் உபதேசிதார்: எந்த செயல் செய்தாலும் அது என்னை மகிழ்விக்க செய்யவேண்டும்: மனதை என்னிடமே செலுத்தி, என் தர்மத்திலே இலயித்து என்னிடம் தொடர்ந்து *பக்தி* செலுத்த வேண்டும்.
- எல்லா மனிதர்களிடத்திலும் நானே இருப்பதாகப் பாவனை செய்து கொண்டு இருப்பவனுக்கு, விரோதம்-பொறாமை-பொருட்படுத்தாமை, அகங்காரம் முதலியன விலகிப் போகிறது. எல்லாவற்றையும் ஈசுவர வடிவாக பார்ப்பவனுக்கு, அனைத்தும் பிரம்மம் என்ற ஞானம் ஏற்பட்டவுடன், எல்லா சம்சயங்களில் (துயரங்கள்) விலகி, என்னை சாட்சாத்தாகப் (நேரில் பார்த்தல்) பார்த்து, பிரபஞ்சப் பார்வையை நீக்கி, மேலான அமைதியை அடைகிறான். மனம்-மொழி-மெய்களால் என்னைப் பார்ப்பதே, என்னை அடைவதற்கான சாதனங்களுக்குள் மேலானது.
- மனிதன் எல்லாக் கர்மங்களையும் எனக்கே அர்ப்பணம் செய்து விட்டு, என்னையே சரண் அடைந்து , எல்லாச் செயல்களையும் என் பொருட்டாக எவன் செய்கிறானோ, அவனுக்கு உதவ வேண்டும் என்ற பலமான ஆசை என்னுள் எழுகிறது. இப்படிப்பட்ட பக்தன் அமரத்தன்மை அடைந்து, என் வடிவமாகவே ஆகிவிடுகிறான்.
- உத்தவரே! எனது ஆசிரமம் பத்ரியில் அருகில் உள்ளது. அங்கு செல்ல ஆணை இடுகிறேன். பகவானால் உபசேசிக்கப்பட்டபடி உத்தவர், பதரிகாசிரமத்தில் தவ வாழ்க்கையை மேற்கொண்டு, காலக்கிரமத்தில் பகவானை அடைந்தார்.

## உத்தவ கீதை
உத்தவருக்கு பகவான் கிருஷ்ணர் அருளிய உத்தவ கீதை, பாகவத புராணத்தில், இறுதி ஸ்கந்தமான, பதினோராவது ஸ்கந்தத்தில் (நூல்) உத்தவ கீதை அமைந்துள்ளது. உத்தவருக்கு அருளிய கீதை, முப்பத்தொரு அத்தியாயங்களில் 1367 சுலோகங்களைக் கொண்டுள்ளது.
# திருநெறி விளக்கம்

**திருநெறி விளக்கம்** என்னும் இந்த நூல் 15 ஆம் நூற்றாண்டில் தோன்றியது. இதன் ஆசிரியர் பெயர் தெரியவில்லை. எனவே இவரைத் 'திருநெறிவிளக்கமுடையார்' என்கின்றனர். 'திருநெறி' என்னும் பெயரால் இந்த நூல் சிவப்பிரகாசம் என்னும் நூலைக் குறிப்பிடுகிறது. சிவப்பிரகாசம் என்னும் நூலிலுள்ள 100 பாடல்களையும் இந்த நூல் எடுத்துக்கொண்டு, அந்தந்தப் பாடலிலுள்ள சொற்களையும், தொடர்களையும் அப்படியே அமைத்து, சிவப்பிரகாசப் பாடல்களுக்கு விளக்கம் கூறுவதாக இந்த நூல் அமைந்துள்ளது. **முத்திக்கான திருநெறி விளக்கம்** என்பது இந்நூலுக்கு ஆசிரியர் சூட்டியுள்ள முழுப்பெயர்.  

இந்த நூலுல் 117 விருத்தப் பாடல்கள் உள்ளன. முதல் இரண்டு பாடல்கள் எண்சீர் விருத்தங்கள். ஏனையவை அறுசீர் விருத்தங்கள். இது சைவசித்தாந்த நூல்.  
## அடிக்குறிப்பு
# தமிழ்வழி மருத்துவக் கல்வி

**தமிழில் மருத்துவக் கல்வி** என்பது தமிழ் மொழியின் ஊடாக மருத்துத் தகுதிக்கான படிப்பினைக் குறிக்கிறது. தமிழில் சித்த மருத்துவக் கல்வி நெடுங்காலமாக இருந்து வருகிறது. இன்றும் இலங்கையிலும் இந்தியாவிலும் சித்த மருத்துவக் கல்வியை தமிழில் கற்கலாம்.  

தற்கால மருத்துவக் கல்வியை யாழ்ப்பாணத்தில் 1855 இல் சாமுவேல் ஃபிஸ்க் கிறீன் முயற்சியால் தொடங்கப்பட்டது. அமெரிக்க மிசனரியான இவர் தமிழில் மருத்துவக் கல்விக்குத் தேவையான பல நூல்களை மொழிபெயர்த்தார். தமிழ்மொழி மூலம் 33 வைத்தியரைக் கற்பித்த பின்பே, அவர் அமெரிக்கா திரும்பினார். எனினும், அங்கிருந்தும் தமிழ் நூல்களை வெளியிடும் பணியைத் தொடர்ந்தார்.  

நவீன மருத்துவக் கல்வி பாடத் திட்டங்கள் முழுவதும் தமிழ்வழியில் அமைப்பதற்காக டாக்டர் எம்.ஜி.ஆர் மருத்துவப் பல்கலைக்கழகத்தில் மருத்துவ தமிழ் மேம்பாட்டு அமைப்பு உருவாக்கப்பட்டுள்ளது.
# உதகை பொன்னழகன்



**உதகை பொன்னழகன்** என்பவர் ஒரு தமிழக எழுத்தாளர் மற்றும் கவிஞர். திண்டுக்கல் மாவட்டம், பழனி வட்டம், நாகணம்பட்டி எனும் ஊரில் பிறந்தவர். இவரது பெற்றோர் கலைஞர் கே. அங்கப்பா, சின்னம்மாள். நீலகிரி மாவட்டம், அருவங்காடு எனும் ஊரில் வசித்து வரும் இவருடைய படைப்புகள் தமிழில் வெளியாகும் பல அச்சிதழ்களில் வெளியாகியிருக்கின்றன. இவர் இரண்டு மேடை நாடகங்களை எழுதி அவை மேடைகளில் அரங்கேற்றம் பெற்றுள்ளன. இவர் எழுதிய அறுபதுக்கும் அதிகமான வானொலி நாடகங்கள் வானொலியில் ஒலிபரப்பப்பட்டுள்ளது.  

## எழுதியுள்ள நூல்கள்

1. வளம்மிக்க நீலகிரி (பயண நூல்), சேகர் பதிப்பகம், சென்னை. (1965)
1. அன்பின் கதைகள் (சிறுகதைத் தொகுப்பு), அசோகன் பதிப்பகம், சென்னை. (1968)
1. ஆடி வரும் காவேரி (ஆற்றின் வரலாறு), (1969)
1. கொடைக்கானல் (மலை வரலாறு), (1969)
1. பாடும் பறவைகள் (பறவை இயல்), நன்செய் பதிப்பகம், சென்னை. (1970)
1. ஒரே நிலா (நாவல்) (1973)
1. தமிழகத்து ஆறுகள் (ஆறுகள் வரலாறு) (1973)
1. உதிர்ந்த போது (சிறுகாவியம்) (1985)
1. நீர் மலர்கள் (கவிதைத் தொகுப்பு) (1985)
1. பெண்பாக் களஞ்சியம் (இலக்கியம்), மங்கை நூலகம், நீலகிரி. (1986)
1. அழகிய வெண்பா அறுநூறு (இலக்கியம்), மங்கை நூலகம், நீலகிரி. (1990)

## நாடகங்கள்

- இவர் எழுதிய அங்கையர்கன்னி, கம்பர் மகள் எனும் இரண்டு மேடை நாடகங்கள் மேடைகளில் அரங்கேற்றம் பெற்றுள்ளன.
- இவர் எழுதிய 60க்கும் அதிகமான வானொலி நாடகங்கள் சென்னை, கிறித்துவக் கலை தொடர்பு நிலையம் தயாரித்து, எத்தியோப்பியாவிலிருந்து உலகம் முழுவதும் ஒலிபரப்பப்பட்டுள்ளது. இவற்றில் காணிக்கை, வாங்கிக் கொடுத்த கை, நகை ஆகிய மூன்று நாடகங்கள் மிகவும் புகழ்பெற்றவை.

## பொறுப்புகள்

இவர் பல்வேறு இலக்கிய அமைப்புகளில் பெறுப்பேற்று செயல்பட்டிருக்கிறார்.  

- எழுத்துலகம், நீலகிரி மாவட்டச் செயலாளர் (1973)
- தமிழ்க் கவிஞர் மன்றம், நீலகிரி மாவட்டச் செயலாளர் (1974)
- தமிழ் எழுத்தாளர் முன்னேற்றக் கழகம், நீலகிரி மாவட்டச் செயலாளர் (1975)
- தமிழ்நாடு எழுத்தாளர் முன்னேற்றக் கழகம்,(பெயர் மாற்றத்திற்குப் பின்பு) மாநிலத் துணைப் பொதுச்செயலாளர்.
- திருக்குறள் அறநெறிமன்றச் செயலாளர், குன்னூர் (1975)
- இலக்கிய அணி, நீலகிரி மாவட்டத் தலைவர் (1977)
- தி.மு.க. இலக்கிய அணி, நீலகிரி மாவட்டச் செயலாளர் (1981)
- தமிழ் எழுத்தாளர் பேரவை, மாநிலப் பொதுச்செயலாளர் (1987)

## பாராட்டு மற்றும் பரிசுகள்

- உதகை முத்தமிழ்க் கவிஞர் மன்றம் ரூபாய் பத்தாயிரம் பணமுடிப்புடன் பாராட்டுச் சான்றிதழ் வழங்கிச் சிறப்பித்தது.(1985)
- தமிழ்நாடு முதலமைச்சர் மு. கருணாநிதி கவிமாமணி பட்டம் வழங்கிச் சிறப்பு (1990)

## ஆதாரம்

- உதகை பொன்னழகன் வாழ்வும் - பணியும் நூல் (தொகுப்பு: வேத. இளங்கோ, ஈரோடு, வெளியீடு: கவிஞர் பழ. செல்வன், திருச்சி)
# இலங்கை மக்கள் கட்சி



**இலங்கை மக்கள் கட்சி** (*Sri Lanka Mahajana Pakshaya*, *Sri Lanka People's Party*) என்பது இலங்கையின் ஓர் அரசியல் கட்சி ஆகும். இது 1984 ஆம் ஆண்டில் அரசியல்வாதியும், நடிகருமான விஜய குமாரணதுங்கவினால் ஆரம்பிக்கப்பட்டது. 1988 ஆம் ஆண்டில் அவர் சுட்டுக் கொல்லப்படும் வரை அதன் தலைவராக இருந்து செயல்பட்டார். அவரது இறப்பின் பின்னர் அவரது மனைவி சந்திரிக்கா குமாரதுங்க இக்கட்சியின் தலைவராக சிறிது காலம் பணியாற்றினார். அதன் பின்னர் ஒசி அபேகுணசேகரா தலைவராகச் செயல்பட்டார். இவரும் 1994 ஆம் ஆண்டில் தற்கொலைத் தாக்குதலில் கொல்லப்பட்டார். 1988-1989 காலப்பகுதியில் இடம்பெற்ற சிங்கள இளைஞர்களின் கிளர்ச்சியின் போது இக்கட்சியின் 114 உறுப்பினர்கள் உயிரிழந்தனர். ஒசி அபேகுணசேகரா 1988 அரசுத்தலைவர் தேர்தலில் போட்டியிட்டு 235,719 (4.63%) வாக்குகளைப் பெற்றார்.  

இலங்கை நாடாளுமன்றத்துக்கான 2004 தேர்தலில் இக்கட்சி ஐக்கிய மக்கள் சுதந்திரக் கூட்டணியுடன் இணைந்து போட்டியிட்டது.
# ஒசி அபேகுணசேகரா


**ஒசி அபேகுணசேகரா** (*Ossie Abeyagunasekera*, 7 ஆகத்து 1950 - 9 நவம்பர் 1994) இலங்கையின் முன்னாள் நாடாளுமன்ற உறுப்பினரும் இலங்கை மக்கள் கட்சியின் தலைவரும் ஆவார். இவர் 1994 அரசுத்தலைவர் தேர்தலில் காமினி திசாநாயக்காவை ஆதரித்து கொழும்பில் இடம்பெற்ற தேர்தல் பிரசாரக் கூட்டத்தில் தமிழீழ விடுதலைப் புலிகள் மேற்கொண்ட தற்கொலைத் தாக்குதலில் கொல்லப்பட்டார். இவர் கொழும்பு ஆனந்தா கல்லூரியின் முன்னாள் மாணவர் ஆவார்.  

1986 ஆம் ஆண்டில் ஒசி அபேகுணசேகரா விஜய குமாரணதுங்கவுடன் இணைந்து விடுதலைப் புலிகளுடன் பேச்சுவார்த்தையில் ஈடுபட்டு போர்க்கைதிகளாக வைக்கப்பட்டிருந்த இலங்கை இராணுவத்தினரை விடுவித்தார். விஜய குமாரதுங்க 1988 ஆம் ஆண்டில் சுட்டுக் கொல்லப்பட்டதை அடுத்து குமாரதுங்க ஆரம்பித்த இலங்கை மக்கள் கட்சியின் தலைவரானார். ஒசி அபேகுணசேகரா ஐக்கிய சோசலிசக் கூட்டமைப்பு என்ற அரசியல் கூட்டணியை நிறுவி 1988 அரசுத்தலைவர் தேர்தலில் போட்டியிட்டு 235,719 (4.63%) வாக்குகளைப் பெற்றார்.  

ஒசி அபேகுணசேகராவின் தந்தை ஏ. டபிள்யூ. ஏ. அபேகுணசேகரா என்பவரும் ஓர் அரசியல்வாதி ஆவார். துறைமுக ஆணையத்தின் தலைவராகப் பணியாற்றியவர். 1960களில் இலங்கை கம்யூனிஸ்ட் கட்சித் தலைவர் பீட்டர் கெனமனை எதிர்த்துப் போட்டியிட்டு வெற்றி பெற்றவர். இவர் மும்பையில் இடம்பெற்ற ஒரு விமான விபத்தில் கொல்லப்பட்டார்.
# திருப்பாதிரிப்புலியூர்


**திருப்பாதிரிப்புலியூர்** கடலூர் நகரத்தின் ஒரு பகுதியாகும். திருப்பாதிரிப்புலியூர் பாடலேசுவரர் கோயில் இங்கு உள்ளது. திருப்பாதிரிப்புலியூர் புகை வண்டி நிலையம் உள்ளது.  

## வரலாறு
பாடலிக என்னும் பெயர் பாடலிகபுரம் என்று மாறிப் பின்னர் திருப்பாதிரிப்புலியூர் ஆனது எனக் கூறப்படுகிறது.  

## வழிபாட்டுத் தல்ங்கள்
- திருப்பாதிரிப்புலியூர் பாடலேசுவரர் கோயில்
- திருப்பாதிரிப்புலியூர் திரௌபதியம்மன் கோயில்
- திருப்பாதிரிப்புலியூர் அங்காளம்மன் கோயில்
# சிவபுரி உச்சிநாதர் கோயில்



**சிவபுரி உச்சிநாதர் கோயில்** கடலூர் மாவட்டத்தில் உள்ள சிவத்தலமாகும். இந்தக் கோயில் தேவாரப் பாடல் பெற்ற தலங்களில் சோழ நாடு காவிரி வடகரைத் தலங்களில் அமைந்துள்ள 3வது தலம் ஆகும்.  

## சிறப்பு
அகத்திய முனிவருக்கு சிவபெருமான் காட்சியளித்த தலமாகும். திருஞான சம்பந்தரும், அவருடன் அறுபத்து மூன்று சைவ அடியார்களும் இத்தலத்திற்கு வரும்பொழுது, உச்சிகாலமானது. அந்நேரம் மிகுந்த பசியோடு இருந்தவர்களுக்கு, இறைவன் கோவில் பணியாளர் வடிவில் வந்து உணவளித்தமையால் உச்சிநாதர் என்ற பெயர்பெற்றார். இக்கோயிலின் அம்பிகை பெயர் கனகாம்பிகை என்பதால் இக்கோயிலை இவ்வூர் மக்கள் *கனகாம்பிகை கோயில்* எனவும் வழங்குகின்றனர்.  

## ஊர்ப் பெயர் வரலாறு
சிதம்பரம் நகருக்கு உட்பட்ட பிரதேசத்தின் ஒரு பகுதியில் நெல் வயல்கள் அதிகம் இருந்தன. அப்பகுதியே முற்காலத்தில் "திருநெல்வாயில்' என அழைக்கப்பட்டது.  

## தல பெருமை
- சிவலிங்கத்தின் பின்புறம் சிவ பார்வதி திருமணக்கோலத்துடன் அருள் பாலிக்கின்றனர்.
- இத்தல இறைவன் சுயம்பு மூர்த்தியாக அருள்பாலிக்கிறார்.
# திருக்கழிப்பாலை பால்வண்ணநாதர் கோயில்



**திருக்கழிப்பாலை பால்வண்ணநாதர் கோயில்** கடலூர் மாவட்டத்தல் உள்ள சிவத்தலமாகும். இக்கோவில் தேவாரம் பாடல் பெற்ற தலங்களில் சோழ நாடு காவிரி வடகரைத் தலங்களில் இது 4வது தலம் ஆகும்.  

## தல வரலாறு
கபில முனிவர் ஒவ்வொரு சிவத்தலங்களாக தரிசித்து வரும் போது, வில்வ வனமாக இருந்த இப்பகுதியில் தங்கி சிவபூஜை செய்ய நினைத்தார். இப்பகுதியில் பசுக்கள் தானாக பால்சுரந்து வந்த காரணத்தினால் மணல் முழுவதும் வெண்ணிறமாக காட்சியளித்தது. முனிவர் இந்த வெண்ணிற மணலை எடுத்து லிங்கம் அமைத்து வழிபாடு செய்தார். ஒருமுறை அந்த வழியாக வந்த மன்னனது குதிரையின் கால் குளம்பு, மணல் லிங்கத்தின்மீது பட்டு லிங்கம் பிளந்து விடுகிறது. வருந்திய முனிவர் பிளவுபட்ட லிங்கத்தை எடுத்துவிட்டு வேறு லிங்கம் பிரதிஷ்டை செய்ய நினைத்த போது, இறைவன் பார்வதி சமேதராக காட்சி தந்து,"முனிவரே! பசுவின் பால் கலந்த வெண்ணிற மணலில் செய்த லிங்கம் பிளவு பட்டிருந்தாலும் அதை அப்படியே பிரதிஷ்டை செய்து விடுங்கள். காமதேனுவே பசுவடிவில் இங்கு வந்து பால்சொறிந்துள்ளது. எனவே இந்த லிங்கத்தை வழிபடுபவர்கள் சகல செல்வங்களும் அடைவார்கள்" என்றார் இறைவன். இன்றும் கூட இக்கோயிலின் லிங்கம் வெண்ணிறமாகவே உள்ளது என்பது சிறப்பம்சமாகும்.  

## தலச் சிறப்பு
- குதிரையின் கால் குளம்பு பட்டு பிளந்து போன வெண்ணிற லிங்கத்திற்கு தான் இன்றும் பூஜை நடக்கிறது.
- லிங்கத்திற்கு பின்னால் சிவனும் பார்வதியும் உருவ நிலையில் திருமணக்கோலத்தில் உள்ளனர்.
- கபிலமுனிவர் அவர்களால் பிரதிஷ்டை செய்யப்பட்ட லிங்கம் மூலவராக உள்ளது.
- இத்தலத்தில் சிவபெருமான் " பால்வண்ணநாதர் " என்ற திருப்பெயரிலும் உமையாள் " வேதநாயகி " என்ற திருப்பெயரிலும் அருள்கிறார்கள்.
- இவர்களுடன் புதல்வராக விநாயகர் " சித்தி புத்தி உடனுறை கணேசமூர்த்தி " என்ற திருப்பெயரிலும் முருகபெருமான் " வள்ளி தெய்வானை சமேதர் சண்முகநாதர் " திருப்பெயரிலும் அருள்கிறார்கள்.
- அதே போல் சுந்தரேஸ்வரர் உடனுறைய மீனாட்சி மற்றும் கொஞ்சிதபாதேசுவரர் உடனுறைய கோமதிநாயகி என்ற திருப்பெயரிலும் அருள்கிறார்கள்.
# திருவட்டத்துறை தீர்த்தபுரீசுவரர் கோயில்



திருவட்டத்துறை தீர்த்தபுரீஸ்வரர் கோயில் கடலூர் மாவட்டத்தில் உள்ள சிவாலயமாகும். இக் கோவில் அப்பர், சம்பந்தர், சுந்தரர், ஆதிசங்கரர், குகை நமச்சிவாயர், ராமலிங்க அடிகள் ஆகியோரால் பாடல்பெற்றது. தேவாரப் பாடல் பெற்ற தலங்களில் நடுநாட்டு தலங்களில் ஒன்றாகும்.  

## அமைவிடம்
இவ்வூர் திருநெல்வாயில் அரத்துறை என்றும், திருவரத்துறை என்றும், திருவட்டுறை என்றும் அழைக்கப்படுகிறது. கோயிலானது தொழுதூர் விருத்தாச்சலம் பேருந்து சாலையில் தொழுதூரிலிருந்து 20 கி.மீ. தொலைவில் அமைந்துள்ளது.  

## இறைவன், இறைவி
இங்குள்ள இறைவன் ஆனந்தீசுவரர் என்றும் தீர்த்த புரீசுவரர் என்றும் அழைக்கப்படுகிறார். இறைவி ஆனந்தநாயகி, திரிபுரசுந்தரி, அரத்துறைநாயகி என்று அழைக்கப்படுகிறார்.
# திருப்பதிக் கோவை

திருத்தொண்டர் புராணச் சாரம், **திருப்பதிக்கோவை**, திருப்பதிகக்கோவை என்னும் மூன்று நூல்களும் சேக்கிழாரால் பாடப்பட்ட நூல்கள். இவற்றை உமாபதி சிவாசாரியார் பாடியிருக்கலாம் என ஆராய்ச்சியாளர் சிலர் கருதுவது பொருந்தாது என்பது அறிஞர் மு. அருணாசலம் கருத்து. இவற்றுள் திருப்பதிக்கோவை என்பது திருப்பதி மலை பற்றியது அன்று. சிவன் கோயில் இருக்கும் திருப்பதிகள்.  
## அடிக்குறிப்பு
# ஈழ தேசிய சனநாயக விடுதலை முன்னணி


**ஈழ தேசிய சனநாயக விடுதலை முன்னணி** (*Eelam National Democratic Liberation Front*, ENDLF) என்பது இலங்கையில் இந்தியாவின் ஆதரவுடன் இயங்கிய ஈழ இயக்கங்களில் ஒன்றாகும். இவ்வியக்கம் 1987 ஆம் ஆண்டில் ஈழமக்கள் புரட்சிகர விடுதலை முன்னணி, தமிழீழ மக்கள் விடுதலைக் கழகம், தமிழீழ விடுதலை இயக்கம் ஆகிய இயக்கங்களில் இருந்து பிரிந்து சென்றவர்களால் உருவாக்கப்பட்டது. இவ்வியக்கம் தற்போது இலங்கை அரசு ஆதரவில் இயங்கும் ஒரு துணை இராணுவப் படையும், அரசியல் கட்சியும் ஆகும். 2011 ஆகத்து மாதத்தில் இக்கட்சி தேர்தல் ஆணையத்தின் பதிவில் இருந்து நீக்கப்பட்டதாக அறிவிக்கப்பட்டது.  

விடுதலை தமிழ் தேசிய புலிகள் கட்சி  

## வரலாறு
புளொட் அமைப்பின் ஒரு உறுப்பினராக செயல்பட்ட ஞானப்பிரகாசம் ஞானசேகரன் (பரந்தன் ராஜன்) அவ்வியக்கத்தில் இருந்து பிரிந்து, டெலோ, ஈபிஆர்எல்எஃப் இயக்கங்களில் இருந்து பிரிந்த சிலருடன் இணைந்து *மூன்று நட்சத்திரங்கள்*' என்ற பெயரில் ஓர் இயக்கத்தை ஆரம்பித்தார். 1987 ஆம் ஆண்டில் இவ்வியக்கம் புளொட்டில் இருந்து பிரிந்த ஜோதீசுவரன் (கண்ணன்) தலைமையிலான குழுவினருடனும், ஈபிஆர்எல்எஃப் இலிருந்து பிரிந்த டக்ளஸ் தேவானந்தாவுடனும் இணைந்து ஈழ தேசிய சனநாயக விடுதலை முன்னணி என்ற பெயரில் புதிய இயக்கத்தை இந்தியப் புலனாய்வுத்துறை ரோவின் ஆதரவுடன் ஆரம்பித்தனர். இலங்கை இந்திய ஒப்பந்தம் கையெழுத்தானதை அடுத்து டக்லசு தேவானந்தா இவ்வியக்கத்தில் இருந்து விலகி ஈபிடிபி என்ற ஈழ மக்கள் ஜனநாயகக் கட்சியை ஆரம்பித்தார்.  

## அரசியல்
1987 முதல் 1990 வரையான காலப்பகுதியில் இந்திய அமைதி காக்கும் படை இலங்கையில் தங்கியிருந்த காலத்தில் இவ்வியக்கம் சுறுசுறுப்புடன் இயங்கி வந்தது. 1988 வடகிழக்கு மாகாணசபைத் தேர்தல், 1989 நாடாளுமன்றத் தேர்தல் ஆகியவற்றில் போட்டியிட்டது. 1990 இல் இந்திய அமைதிப்படையினர் இலங்கையை விட்டு வெளியேறிய போது இக்கட்சியினரும், தமது செயற்பாடுகளைக் கைவிட்டு இந்தியா சென்றனர். 2004 ஆம் ஆண்டு வரை இவ்வியக்கத்தினர் செயலிழந்திருந்தனர். விடுதலைப் புலிகள் அமைப்பின் கிழக்குத் தளபதி கருணா புலிகள் இயக்கத்தில் இருந்து வெளியேறியதை அடுத்து கருணா ஈழ தேசிய சனநாயக விடுதலை முன்னணியில் இணைந்து அதன் தலைவரானார். இதனை அடுத்து இவ்வியக்கம் விடுதலைப் புலிகளுக்கு எதிரான நிலைப்பாட்டை எடுத்தது. கருணா பின்னர் இவ்வியக்கத்தில் இருந்து விலகினாலும், அரச-ஆதரவு இயக்கமாகத் தொடர்ந்து இயங்கி வருகிறது.
# சமானப் பகுதி

கணிதத்தில் ஒரு கணமும் அக்கணத்தில் வரையறுக்கப்பட்ட ஒரு சமான உறவும் தரப்பட்டால், அக்கணத்தின் ஏதேனும் ஒரு உறுப்பு *a* இன் **சமானப் பகுதி** (*Equivalence class*)என்பது அக்கணத்தில் *a* -க்குச் சமானமான உறுப்புகள் அனைத்தையும் கொண்ட உட்கணமாகும்.  

## குறியீடும் வரையறையும்

ஒரு கணம் *X* இன் மீது வரையறுக்கப்பட்ட சமான உறவு ~ எனில் அக்கணத்தின் ஏதேனுமொரு உறுப்பு *a* இன் சமானப் பகுதி <math>[a]</math> எனக் குறிக்கப்படுகிறது. *a* உடன் இச்சமான உறவால் இணைப்புடைய *X* கணத்தின் உறுப்புகள் அடங்கிய கணம் *a* இன் சமானப் பகுதியென வரையறுக்கப்படுகிறது. இது *X* இன் உட்கணமாக இருக்கும்.  

*a* இன் சமானப் பகுதி:  
:<math>[a] = \{ x \in X \mid a \sim x \}</math>  

*a* இன் சமானப் பகுதி <math>[a]_R</math> எனவும் குறிக்கப்படுகிறது. இங்கு R என்பது சமான உறவு. இது *a* இன் R-சமானப்பகுதி.  

~ சமான உறவைப் பொறுத்து, கணம் X இன் அனைத்து சமானப் பகுதிகளையும் அடக்கிய கணமானது, X இன் *காரணி கணம்* அல்லது *ஈவு கணம்* (quotient set) என அழைக்கப்படுகிறது. இதன் குறியீடு:  

:<math> X/ \sim </math>.  

கணத்தின் ஒவ்வொரு உறுப்பையும் அதன் சமானப் பகுதியுடன் இணைக்கும் *நியமன வீழல் கோப்பு*' (*canonical projection map*) ஒன்று ஒவ்வொரு சமான உறவுக்கும் உண்டு. அக்கோப்பு (π) X இலிருந்து *X*/~ -க்கு வரையறுக்கப்பட்ட ஒரு முழுக்கோப்பாகும்:  

:<math> \pi\colon X \rightarrow X/ \sim </math>  

:<math> \pi(x) = [x] </math>  

## எடுத்துக்காட்டுகள்
- கார்களின் கணத்தில் சமான உறவாக (~) *ஒரே நிறத்திலுள்ள கார்கள்* எனக் கொண்டால், ஒவ்வொரு சமானப் பகுதியும் பச்சை, ஊதா, சிவப்பு, மஞ்சள்... என ஒரே நிறத்தில் அமைந்த கார்களைக் கொண்ட கணமாக இருக்கும். மொத்த சமானப் பகுதிகளின் எண்ணிக்கை மூல கணத்திலுள்ள கார்களின் மொத்த நிறங்களின் எண்ணிக்கையாகும்.
- **Z** -முழு எண்கள் கணத்தில் மாடுலோ 2 எனும் சமான உறவின் சமானப் பகுதிகள் இரட்டை முழுஎண்களின் கணமும், ஒற்றை முழுஎண்களின் கணமும் ஆகும்.
- *X* என்பது இரண்டாவது எண்ணைப் பூச்சியமற்றதாகக் கொண்ட முழு எண்கள் வரிசைச் சோடிகளின் கணம்; இக்கணத்தில் சமான உறவு ~ பின்வருமாறு வரையறுக்கப்படுகிறது:

:<math>ab = cd</math> என இருந்தால், இருந்தால் மட்டுமே,  
:<math>(a, b) \sim (c, d) </math>  

இப்பொழுது வரிசைச் சோடி (a,b) இன் சமானப் பகுதி விகிதமுறு எண் <math> \frac {a}{b}</math>. இந்த சமான உறவையும் சமானப் பகுதியையும் கொண்டு விகிதமுறு எண்களின் கணத்தை வரையறுக்கலாம்.  

## பண்புகள்
*X* கணத்தின் ஒவ்வொரு உறுப்பு *x* -ம் அதன் சமானப்பகுதி [*x*] இன் ஒரு உறுப்பாகும். *X* கணத்தின் எந்த இரு சமானப் பகுதிகளும் ஒன்று சமமாக இருக்கும் அல்லது சேர்ப்பில்லாக் கணங்களாக இருக்கும். *X* கணத்தின் அனைத்து சமானப் பகுதிகளும் சேர்ந்து *X* இன் பிரிவினையாக அமையும்:  

*X* இன் ஒவ்வொரு உறுப்பும் ஒரேயொரு சமானப் பகுதியில் மட்டுமே இருக்கும். மறுதலையாக *X* இன் ஒவ்வொரு பிரிவும் ஒரு சமான உறவின் மூலம் கிடைக்கிறது. எனவே:  

*x* , *y* எனும் இரு உறுப்புகள் கணத்தின் ஒரே பிரிவைச் சேர்ந்ததாக இருந்தால், இருந்தால் மட்டுமே *x* ~ *y* ஆக இருக்க முடியும். அதாவது:  

:: *x* ~ *y* ⇔ [*x*] = [*y*].  

கணம் *X* இன் மீது வரையறுக்கப்பட்ட சமான உறவு ~ , *x* , *y* கணத்தின் இரு உறுப்புகள் எனில் பின்வரும் மூன்று கூற்றுகளும் சமானமானவை:  

- <math>x \sim y</math>
- <math>[x] = [y]</math>
- <math>[x] \cap [y] \ne \emptyset</math>.